รัฐบาลไทย-ข่าวทำเนียบรัฐบาล-กรมการขนส่งทางบก ร่วมกับ บริษัท พีทีจี เอ็นเนอยี จำกัด (มหาชน) เปิดจุดบริการพักรถบรรทุก PT Max Camp
วันอังคารที่ 30 พฤศจิกายน 2564
กรมการขนส่งทางบก ร่วมกับ บริษัท พีทีจี เอ็นเนอยี จํากัด (มหาชน) เปิดจุดบริการพักรถบรรทุก PT Max Camp
สําหรับพนักงานขับรถบรรทุกเข้าใช้บริการจอดพัก เพื่อความปลอดภัยในการใช้รถใช้ถนน
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม ลงพื้นที่เยี่ยมชมจุดบริการพักรถสําหรับรถบรรทุก PT Max Camp ภายในสถานีบริการพีที สาขาวังน้อย 5 จังหวัดพระนครศรีอยุธยา โดยมีนายรังสรรค์ พวงปราง ผู้ช่วยกรรมการผู้จัดการใหญ่ และคณะผู้บริหารของบริษัท พีทีจี เอ็นเนอยี จํากัด (มหาชน) ให้การต้อนรับ และนําเยี่ยมชมจุดบริการพักรถสําหรับรถบรรทุก พร้อมสิ่งอํานวยความสะดวกที่พนักงานขับรถบรรทุกสามารถเข้าใช้บริการภายในพื้นที่ PT Max Camp ที่บริษัท พีทีจี ได้พัฒนาขึ้นเพื่อรองรับการเป็นจุดพักรถขนาดใหญ่และการอํานวยความสะดวกต่าง ๆ ให้กับพนักงานขับรถโดยเฉพาะ ในวันที่ 30 พฤศจิกายน 2564 ณ สถานีบริการ พีที สาขาวังน้อย 5 จังหวัดพระนครศรีอยุธยา
นายจิรุตม์ วิศาลจิตร เปิดเผยว่า การสนับสนุนพื้นที่ภายในสถานีบริการพีที สําหรับเป็นจุดบริการพักรถบรรทุก กรมการขนส่งทางบก (ขบ.) ได้รับความร่วมมือจากบริษัท พีทีจี เอ็นเนอยี จํากัด (มหาชน) ซึ่งประกอบธุรกิจค้าปลีกน้ํามันและธุรกิจในเครืออีกหลากหลายประเภท โดยได้ให้การสนับสนุนพื้นที่ภายในสถานีบริการพีที สําหรับเป็นจุดบริการพักรถสําหรับรถบรรทุก หรือ Max Camp พร้อมจัดเตรียมพื้นที่และสิ่งอํานวยความสะดวกต่าง ๆ ไว้ให้พนักงานขับรถบรรทุกเข้าใช้บริการ ทั้งนี้ ผู้ประกอบการขนส่งสินค้าที่ได้รับรองมาตรฐาน Q Mark ซึ่งปัจจุบันมีจํานวน 443 ราย และรถบรรทุกจํานวน 59,915 คัน จะได้รับสิทธิในการเข้าใช้ PT Max Camp โดยไม่เสียค่าใช้จ่าย โดยสถานีบริการพีที ที่มีจุดบริการพักรถบรรทุก จะมีป้ายข้อมูลและการบริการแสดงสัญลักษณ์ PT Max Camp ที่สามารถเห็นได้อย่างชัดเจน ภายในพื้นที่จัดให้มีสิ่งอํานวยความสะดวกต่าง ๆ สําหรับพนักงานขับรถบรรทุกโดยเฉพาะ ความร่วมมือดังกล่าวจะช่วยส่งเสริมพัฒนาระบบการขนส่งสินค้าทางถนนผ่านกลไกระบบมาตรฐาน Q Mark และร่วมสร้างความปลอดภัยในการใช้รถใช้ถนน สอดรับกับนโยบายของ ขบ. ด้านการเตรียมความพร้อมในการปฏิบัติหน้าที่ของพนักงานขับรถ ซึ่งพนักงานขับรถที่อยู่ระหว่างการปฏิบัติหน้าที่จะต้องมีเวลาพักผ่อนที่เพียงพอ มีจุดจอดพักรถบรรทุกที่เหมาะสมและปลอดภัย นอกจากนี้ ยังสามารถใช้เป็นพื้นที่รองรับสําหรับจอดพักรถบรรทุกและรถยนต์ของประชาชน ในช่วงเทศกาลปีใหม่ 2565 ที่กําลังจะมาถึงด้วย
นายรังสรรค์ พวงปราง ผู้ช่วยกรรมการผู้จัดการใหญ่ เปิดเผยว่า บริษัท พีทีจี เล็งเห็นถึงความสําคัญของการพัฒนาระบบการขนส่งสินค้าด้วยรถบรรทุก และการสนับสนุนระบบมาตรฐานคุณภาพบริการขนส่งด้วยรถบรรทุก หรือ Q Mark ของ ขบ. จึงได้ให้การสนับสนุนพื้นที่ภายในสถานีบริการพีที สําหรับเป็นจุดบริการพักรถสําหรับรถบรรทุก PT Max Camp โดยบริษัท พีทีจี ได้เปิดให้บริการ PT Max Camp ตั้งแต่ปี 2562 จนถึงปัจจุบันมีจุดบริการพักรถสําหรับรถบรรทุก PT Max Camp ในสถานีบริการพีที จํานวนทั้งสิ้น 42 แห่ง และกําลังขยายสาขาไปตามเส้นทางหลักทั่วประเทศ ซึ่งภายในพื้นที่ PT Max Camp มีการจัดเตรียมพื้นที่และสิ่งอํานวยความสะดวกต่าง ๆ ไว้รองรับ อาทิ พื้นที่พักผ่อน ห้องอาบน้ํา ห้องสุขา โทรทัศน์ เครื่องซักผ้า จุดชาร์จโทรศัพท์ สําหรับพนักงานขับรถบรรทุกรวมถึงการจัดพื้นที่ไว้ให้รถบรรทุกขนาดใหญ่
ได้จอดพักพร้อมไฟส่องสว่างในช่วงกลางคืนเพื่อเพิ่มความปลอดภัย นอกจากนี้ ภายในบริเวณของสถานีบริการ พีทียังมีร้านสะดวกซื้อ (Max Mart) และศูนย์ซ่อมบํารุงรถบรรทุก ไว้รองรับการเข้าใช้บริการของพนักงานขับรถบรรทุก และประชาชนทั่วไป
จากความร่วมมือและการสนับสนุนดังกล่าว ระหว่าง ขบ. กับ บริษัท พีทีจี เห็นได้ชัดเจนว่าภาคเอกชนให้ความสําคัญกับการพัฒนาและส่งเสริมระบบการขนส่งสินค้าให้เกิดความปลอดภัย ภายใต้กลไกระบบมาตรฐานคุณภาพบริการขนส่งด้วยรถบรรทุก Q Mark เพื่อทําให้ระบบการขนส่งสินค้าทางถนนของประเทศสามารถดําเนินการได้อย่างมีประสิทธิภาพ และเกิดความปลอดภัยในการใช้รถใช้ถนน